VENDIM
Nr.55, datë 3.2.2010
  
PËR DEKLARIMIN E  DETYRUESHËM TË DEKLARATAVE TATIMORE DHE TË DOKUMENTEVE TË TJERA TATIMORE, VETËM NËPËRMJET FORMËS ELEKTRONIKE
(Ndryshuar me VKM nr. 899, datë 14.12.2011)
(i përditësuar)

Në mbështetje të nenit 100 të Kushtetutës dhe të nenit 65 të ligjit nr.9920, datë 19.5.2008 “Për procedurat tatimore në Republikën e Shqipërisë”, të ndryshuar, me propozimin e Ministrit të Financave, Këshilli i Ministrave 
 
VENDOSI:
 
1. Deklarimin e detyrueshëm, vetëm nëpërmjet formës elektronike, të deklaratave tatimore dhe të dokumenteve të tjera tatimore, objekt i këtij vendimi, me të cilat nënkuptohen: 
a)   Deklarata tatimore, në kuptim të këtij vendimi, janë formularët:   
i)   e deklarimit dhe të pagesës së TVSH-së; 
ii)  e deklarimit dhe të pagesës së tatimit mbi të ardhurat nga punësimi; 
iii)  e deklarimit dhe të pagesës së tatimit mbi fitimin; 
iv)  e deklarimit dhe të pagesës së kontributeve për sigurimet shoqërore e shëndetësore;
v) e deklarimit dhe të pagesës së tatimit mbi të ardhurat personale të biznesit të vogël;
vi) listëpagesës së kontributeve të sigurimeve shoqërore, shëndetësore dhe tatimit mbi të ardhurat nga punësimi;
vii) pasqyrës të të punësuarve për herë të parë, atyre rishtazi, si dhe të të larguarve nga puna;
Forma dhe përmbajtja e listëpagesës dhe pasqyrës për deklarimin e ndryshimeve të numrit të punonjësve përcaktohen me udhëzim të Ministrit të Financave.
b)      Dokumente tatimore, në kuptim të këtij vendimi, janë librat e blerjes dhe të shitjes.  
2. Subjektet e regjistruara pranë Drejtorisë Rajonale të Tatimpaguesve të Mëdhenj duhet të bëjnë dorëzimin e deklaratave  tatimore dhe të librave të blerjes e të shitjes, vetëm nëpërmjet formës elektronike, duke filluar nga periudha tatimore, nga data1 janar 2010. 
3. Subjektet e regjistruara për TVSH-në dhe tatimin mbi fitimin, të regjistruara pranë drejtorive rajonale tatimore duhet të bëjnë dorëzimin e deklaratave  tatimore dhe të librave të blerjes e të shitjes, vetëm nëpërmjet formës elektronike, duke filluar nga periudha tatimore, nga data 1 mars 2010. 
4. Subjektet e regjistruara për TVSH-në dhe subjekt i tatimit mbi të ardhurat personale për biznesin e vogël duhet të bëjnë dorëzimin e deklaratave  tatimore, vetëm nëpërmjet formës elektronike, duke filluar nga periudha nga data 1 korrik 2010. 
5. Entet shtetërore janë të detyruara të paraqesin deklaratat tatimore për tatimin mbi të ardhurat personale, sigurimet shoqërore dhe shëndetësore, vetëm nëpërmjet formës elektronike, duke filluar nga periudha tatimore, nga data 1 mars 2010. 
5.1. Subjektet e përmendura në  pikat  2, 3, 4 dhe 5 të këtij vendimi, janë të detyruara të paraqesin listëpagesën dhe pasqyrën për deklarimin e ndryshimeve të numrit të punonjësve, vetëm nëpërmjet formës elektronike, duke filluar nga data 1 janar 2012, sipas afateve ligjore.
5.2. Subjektet e tjera, të papërmendura në pikat 2, 3, 4 dhe 5 të këtij vendimi, janë të detyruara të paraqesin deklaratat dhe dokumentet tatimore, sipas pikës 1 të këtij vendimi, vetëm nëpërmjet formës elektronike, duke filluar nga data 1 janar 2012, sipas afateve ligjore.
5.3. Subjektet, që janë të detyruara të deklarojnë dhe të paguajnë kontributet e sigurimeve shoqërore dhe shëndetësore, duhet të dorëzojnë në organet tatimore, brenda afateve ligjore edhe në formë shkresore, listëpagesat dhe të dhënat për ndryshimin e numrit të punonjësve për 6 (gjashtë) muajt e parë të vitit 2012. Për këto 6 (gjashtë) muaj, për efekt të zbatimit të afateve të deklarimit, do të vlerësohet dokumenti i dorëzuar apo i deklaruar më i pari në organin tatimor.
5.4. Për identifikimin e punonjësve, që deklarohen në listëpagesë, të përdoret numri personal sipas ligjit nr.8952, datë 10.10.2002 “Për letërnjoftimin e shtetasve shqiptarë”, të ndryshuar.
Ministria e Financave, Ministria e Shëndetësisë, Ministria e Brendshme dhe Agjencia Kombëtare e Shoqërisë së Informacionit, me udhëzime të përbashkëta të përcaktojnë rregullat e komunikimit online për përdorimin e bazës së të dhënave për numrin e identitetit të shtetasve. 
5.5. Në zbatim të këtij vendimi, Ministria e Financave, Ministri për Inovacionin dhe Teknologjinë e Informacionit e të Komunikimit, Ministria e Brendshme, Instituti i Sigurimeve Shoqërore, Instituti i Sigurimeve të Kujdesit Shëndetësor, Agjencia Kombëtare e Shoqërisë së Informacionit, Autoriteti Kombëtar për Certifikimin Elektronik, në bashkëpunim ndërmjet tyre dhe në mënyrë të pavarur sipas përkatësisë, të përcaktojnë nomenklaturën e procedurat për shkëmbimin e të dhënave, certifikimin dhe transmetimin elektronik të tyre, rregullat e përpunimit të të dhënave, si dhe të ruajtjes në regjistra elektronikë të historikut të kontributeve të paguara dhe të fondit të pagave, për çdo subjekt dhe person kontributpagues, sipas muajve.
5.6.  Me fillimin e zbatimit të këtij vendimi, organet tatimore dërgojnë në organet e sigurimeve shoqërore dhe të sigurimeve të kujdesit shëndetësor, në mënyrë periodike, të dhënat e listëpagesës, në total dhe për çdo individ, vetëm në format elektronik dhe vetëm pasi shuma e detyrimeve që ajo përmban të jetë paguar plotësisht nga subjekti përkatës.
6. Ngarkohen Ministria e Financave dhe Drejtoria e Përgjithshme e Tatimeve për nxjerrjen e udhëzimit, në zbatim të këtij vendimi.
7. Ngarkohen Ministria e Financave dhe Drejtoria e Përgjithshme e Tatimeve për zbatimin e këtij vendimi. 
8. Ministria e Financave, Drejtoria e Përgjithshme e Tatimeve, Instituti i Sigurimeve Shoqërore dhe Instituti i Sigurimeve të Kujdesit Shëndetësor, për zbatimin e këtij vendimi, të nxjerrin udhëzime të përbashkëta dhe të veçanta me rregullat për zbatimin e detyrave përkatëse.
Ky vendim hyn në fuqi pas botimit në Fletoren Zyrtare.

